128 অধ্যায়
যাত্ৰাৰ সঙ্গীত
1 ধন্য সেইজন, যি জনে যিহোৱালৈ ভয় ৰাখে, আৰু তেওঁৰ পথত চলে;
2 তুমি নিজ হাতৰ শ্ৰমৰ ফল ভোগ কৰিবা,
তুমি সুখী হ’বা আৰু তোমাৰ মঙ্গল হ’ব।
3 তোমাৰ গৃহৰ ভিতৰৰ অন্তঃপুৰত তোমাৰ ভার্যা ফলৱতী দ্ৰাক্ষালতাৰ নিচিনা হ’ব;
তোমাৰ মেজৰ চাৰিওফালে তোমাৰ সন্তান সকল জিত গছৰ পুলিৰ নিচিনা হ’ব।
4 এইদৰে যিজনে যিহোৱালৈ ভয় ৰাখে, তেওঁ আশীৰ্ব্বাদ প্ৰাপ্ত হ’ব।
5 যিহোৱাই চিয়োনৰ পৰা তোমাক আশীৰ্ব্বাদ কৰিব;
তোমাৰ জীৱনৰ সকলো কালত তুমি যিৰূচালেমৰ মঙ্গল দেখা পাবা।
6 এনে কি, তুমি তোমাৰ সন্তানৰ বংশকো দেখা পাবা।
ইস্ৰায়েলৰ ওপৰত শান্তি হওক।