15 অধ্যায়
দায়ুদৰ ৰচিত গীত।
1 হে যিহোৱা তোমাৰ আবাস-তম্বুত বাস কৰাৰ যোগ্য কোন?
তোমাৰ পবিত্ৰ পৰ্ব্বতত বসতি কৰাৰ যোগ্য কোন?
2 সেই সকলেই যোগ্য, যিসকলে সৎ জীৱন কটায়,
ন্যায় কৰ্ম কৰে,
সত্য ভৰা অন্তৰেৰে কথা কয়;
3 যিসকলৰ জিভাই পৰচর্চ্চা নকৰে,
বন্ধুৰ ক্ষতি নকৰে,
চুবুৰীয়াৰ বিৰুদ্ধে কু-ব্যৱহাৰ নকৰে,
4 যি সকলৰ দৃষ্টিত দুষ্টলোক ঘৃণনীয়,
কিন্তু যিহোৱাক ভয় কৰা লোকসকল আদৰণীয়,
যি জনে নিজৰ ক্ষতি হ’লেও শপত ৰক্ষা কৰে,
5 যি জনে সুদ নলোৱাকৈ ধাৰ দিয়ে,
আৰু ভেঁটি লৈ নিৰ্দ্দোষীৰ ক্ষতি নকৰে।
যি সকলে এইবোৰ কৰ্ম কৰে, তেওঁলোক সকলো সময়তে স্থিৰে থাকিব।