13 অধ্যায়
প্ৰধান বাদ্যকৰৰ নিমিত্তে: দায়ুদৰ ৰচিত গীত।
1 হে যিহোৱা, আৰু কিমান কাল?
তুমি চিৰকালেই মোক পাহৰি থাকিবা নেকি?
মোৰ পৰা কিমান দিনলৈ
তুমি তোমাৰ মুখ লুকুৱাই ৰাখিবা?
2 কিমান দিনলৈনো মই মোৰ মনৰ মাজত দুখৰ বোজা বহন কৰি প্রতিদিনে অন্তৰত বেদনা লৈ থাকিব লাগিব?
কিমান দিনলৈ তুমি মোৰ শত্রুক মোৰ ওপৰত উন্নত কৰি ৰাখিবা?
3 হে মোৰ ঈশ্বৰ যিহোৱা,
মোলৈ দৃষ্টি কৰা, মোক উত্তৰ দিয়া!
মোৰ দুচকু আলোকিত কৰা, নহলে মই মৃত্যুনিদ্ৰাত টোপনি যাম।
4 মোৰ শত্রুৱে তেতিয়া ক’ব, “মই জয়ী হলোঁ;”
মই অস্থিৰ হোৱাত শত্রুবোৰে আনন্দ কৰিব।
5 কিন্তু মই তোমাৰ দৃঢ় প্রেমত ভাৰসা কৰিছোঁ;
তুমি মোক পৰিত্রাণ কৰিবা আৰু মোৰ মন আনন্দিত হ’ব।
6 মই যিহোৱাৰ উদেশ্যে গান গাম,
কিয়নো তেওঁ মোলৈ মঙ্গল আচৰণ কৰিছে।