6 অধ্যায়
যিহোৱাৰ অভিযোগ আৰু লোকসকলৰ উত্তৰ।
1 যিহোৱাই যি কৈছে, এতিয়া তোমালোকে শুনা।
মীখাই তেওঁক ক’লে, “উঠক আৰু পৰ্ব্বতবোৰৰ সন্মুখত আপোনাৰ অৱস্থাৰ বিষয়ে কওক,
পাহাৰবোৰক আপোনাৰ মাত শুনিবলৈ দিয়ক।
2 হে পৰ্ব্বতবোৰ, আৰু পৃথিবীৰ স্থায়ী ভিত্তিমূল,
যিহোৱাৰ অভিযোগ শুনা;
কাৰণ যিহোৱাৰ নিজৰ লোকসকলৰ সৈতে অভিযোগ আছে,
আৰু তেওঁ ইস্ৰায়েলৰ বিৰুদ্ধে ন্যায়ালয়ত যুঁজিব।
3 “হে মোৰ লোকসকল, মই তোমালোকক কি কৰিলোঁ?
মই কেনেকৈ তোমালোকক পৰিশ্রান্ত কৰিলোঁ?
মোৰ অহিতে সাক্ষ্য দিয়া।
4 কাৰণ মই তোমালোকক মিচৰ দেশৰ পৰা উলিয়াই আনিলোঁ,
আৰু বন্দীঘৰৰ পৰা তোমালোকক মুক্ত কৰিলোঁ;
মই তোমালোকৰ ওচৰলৈ মোচি, হাৰোণ, আৰু মিৰিয়মক পঠিয়াইছিলোঁ।
5 হে মোৰ লোকসকল, মোৱাবৰ ৰজা বালাকে কি পৰিকল্পনা কৰিছিল,
আৰু বিয়োৰৰ পুত্র বিলিয়মে বালাকক কি উত্তৰ দিছিল, সেই বিষয়ে সোঁৱৰণ কৰা।
তাতে চিটীম*ৰ পৰা গিলগল†লৈ যাওঁতে যি ঘটিছিল,
যিহোৱাৰ সেই ন্যায় কাৰ্যবোৰৰ বিষয়ে তোমালোকে জানিব পাৰিবা।
6 সৰ্ব্বোপৰি ঈশ্বৰক প্ৰণাম কৰোঁতে,
মই যিহোৱালৈ কি লৈ যাম?
মই তেওঁৰ ওচৰলৈ এবছৰীয়া দামুৰিৰ সৈতে
হোম-বলি লৈ যোৱা উচিত নে?
7 হাজাৰ হাজাৰ মেৰ-ছাগ,
বা দহ হাজাৰ তেলৰ নদীত যিহোৱা সন্তুষ্ট হ’ব নে?
মোৰ অপৰাধৰ বাবে মোৰ প্ৰথমে জন্ম হোৱা সন্তান,
আৰু মোৰ নিজৰ পাপৰ বাবে মোৰ ঔৰসৰ ফল দান কৰিম নে?
8 হে মনুষ্য, যিহোৱাই যি ভাল,
সেই বিষয়ে তোমালোকক কৈছিল;
আৰু যিহোৱাই তোমালোকৰ পৰা এইবোৰ বিচাৰে:
ন্যায়ৰূপ কাৰ্য কৰা,
দয়াশীলতাক ভাল পোৱা,
আৰু তোমালোকে ঈশ্বৰৰ সৈতে নম্রভাৱে চলা।
9 যিহোৱাই নগৰলৈ ঘোষণা কৰি কৈছে,
এনে কি, এতিয়া প্রজ্ঞায়ো তোমাৰ নাম স্বীকাৰ কৰিছে:
“তোমালোকে দণ্ড ডাললৈ
আৰু যিজনে নিৰ্দ্দিষ্ট ঠাইত ইয়াক ৰাখিছে, সেই জনলৈ মনোযোগ দিয়া।
10 দুষ্ট লোকৰ ঘৰৰ সম্পত্তিবোৰ অসৎ,
আৰু মিছা জোখবোৰ ঘিণলগীয়া।
11 অন্যায়ৰ তুলাচনী আৰু প্ৰবঞ্চক
ওজনৰ মোনা ব্যৱহাৰ কৰা জনক মই নিৰ্দ্দোষী বুলি বিবেচনা কৰিম নে?
12 ধনী লোকসকল অত্যাচাৰেৰে পৰিপূৰ্ণ,
তাৰ নিবাসী সকলে মিছা কথা কয়,
আৰু তেওঁলোকৰ জিভা প্রতাৰণাপূৰ্ণ।
13 এই হেতুকে মই বিষম আঘাতেৰে তোমালোকক আঘাত কৰিলোঁ;
তোমালোকৰ পাপৰ কাৰণে মই তোমালোকক ধ্বংস‡ কৰিলোঁ।
14 তোমালোকে খাবা কিন্তু তৃপ্ত নহবা,
তোমালোকৰ পেট খালীয়ে হৈ থাকিব;
তোমালোকে বস্তুবোৰ গোটাবা কিন্তু ৰক্ষা কৰিব নোৱাৰিবা;
আৰু তোমালোকে যি ৰক্ষা কৰিবা, তাক মই তৰোৱালক শোধাই দিম।
15 তোমালোকে সিঁচিবা কিন্তু দাবলৈ নাপাবা;
তোমালোকে জিত গচকিবা কিন্তু তেল নিজে ঘঁহিব নাপাবা;
তোমালোকে দ্ৰাক্ষাগুটি চেপিবা, কিন্তু দ্রাক্ষাৰস পান কৰিবলৈ নাপাবা।
16 অম্ৰীৰ বিধিবোৰ,
আৰু আহাবৰ বংশৰ সকলো কাৰ্যবোৰ পালন কৰিছা,
তোমালোকে তেওঁলোকৰ উপদেশত চলিছিলা;
সেয়ে মই তোমালোকৰ নগৰ ধ্বংস কৰিম,
আৰু তোমালোকক নিবাসীসকলে বিদ্রূপ কৰিব,
মোৰ লোকসকলৰ অৱজ্ঞা তোমালোকে বহন কৰিবা।”
* 6 অধ্যায়:5 চিটীম আছিল জৰ্দনৰ পূব প্ৰান্তত কৰা ইস্ৰায়েলীসকলৰ শেষ চাউনি (যিহোচুৱা 3:1)। † 6 অধ্যায়:5 গিলগল আছিল কনান দেশৰ পশ্চিম প্ৰান্তত কৰা ইস্ৰায়েলীসকলৰ প্রথম চাউনি (যিহোচুৱা 4:19)। এই কার্যৰ আগতে তেওঁলোকে আচৰিত ধৰণে জর্দন নদী পাৰ হৈছিল। ‡ 6 অধ্যায়:13 ৰোগগ্ৰস্ত কৰি জনশূণ্য কৰিলোঁ